પાંચ, પંચોતેરમાં જન્મદિવસની ઉજવણીમાં મારા બે બોલમાં મારાં નજીકના સગાંસબંધીઓને એક બે અંગત વાત કરવાની મને તક મળી. મેં કહ્યું છે, ઘરબાર છોડીને મિશન સેવાઓ માટે દૂર ગયેલાં અને સંન્યસ્ત જીવન ગાળતાં અમે, ત્રણ બહેનો અને બે ભાઈઓને આપ સૌ તરફથી એક મોટો આનંદ અને ટેકો મળ્યા છે. લગ્ન કરેલાં અમારાં ત્રણ ભાઈઓ અને એક બહેન આદર્શ કુટુંબ જીવન ગાળવા સાથે ખૂબ સંપસુમેળ અને સાથસહકારથી જીવે છે. એટલે અમારું મૂળ ઘર અને વડીલ માબાપ કે ભાઈબહેનોનાં કુટુંબ અંગે અમને કોઈ ચિંતા નથી; ઊલટું, અંતરનો આનંદ છે અને દિલમાં ઈશ્વરનો આભાર છે. મને જણાવવાનો વિશેષ આનંદ છે કે, અમારા એક કૌટુંબિક મિત્ર ફાધર અલેક્સ તન્નીપારા પોતાની સાધનસ-શિબિર અને ધર્મબોધમાં અમારા કુટુંબને એક આદર્શ ખ્રિસ્તી કુટુંબ તરીકે ચિતરતા હોય છે!